**Sociālās iekļaušanas politikas koordinācijas komitejas sēdes**

PROTOKOLS Nr**.**1

Rīgā

**2019. gada 6. februārī**

**plkst. 14.00**

Labklājības ministrijā, Apspriežu zālē (2.korpuss), Skolas ielā 28

**Sēdē piedalās:**

**Ingus Alliks**, komitejas vadītājs, Labklājības ministrijas (turpmāk – LM) valsts sekretārs

**Elīna Celmiņa,** komitejas vadītāja vietniece,LM Sociālās iekļaušanas politikas departamenta direktore

**Komitejas locekļi:**

**Jānis Felsbergs**, biedrības „Latvijas Pensionāru federācija” Pensiju komisijas vadītājs

**Inga Kalniņa**, Kurzemes plānošanas reģiona administrācijas Sociālo pakalpojumu attīstības eksperte, projektu vadītāja

**Deniss Kretalovs**, Kultūras ministrijas Sabiedrības integrācijas departamenta Sabiedrības integrācijas un pilsoniskās sabiedrības attīstības nodaļas vecākais referents pārstāv **Lindu Naudišu**, Kultūras ministrijas Sabiedrības integrācijas departamenta Sabiedrības integrācijas un pilsoniskās sabiedrības attīstības nodaļas vecāko referenti

**Pēteris Leiškalns**, Latvijas Darba devēju konfederācijas Sociālās drošības un veselības aizsardzības eksperts

**Dzintra Mergupe-Kutraite**, Izglītības un zinātnes ministrijas Izglītības departamenta eksperte

**Ludis Neiders**, Ekonomikas ministrijas Analītikas dienesta ekonomists

**Svetlana Patmalniece**, Vides aizsardzības un reģionālās attīstības ministrijas Pašvaldību departamenta Pašvaldību pārraudzības nodaļas juriste

**Vineta Pavlovska**, Valsts policijas Galvenās kārtības policijas pārvaldes Koordinācijas un kontroles pārvaldes Dienestu koordinācijas biroja galvenā inspektore

**Sandra Segliņa**, Tieslietu ministrijas Stratēģijas departamenta vecākā referente

**Liene Skuja,** Veselības ministrijas Integrētas veselības aprūpes nodaļas vecākā eksperte

**Ilzes Slokenbergas** vietā **Ainars Nābels-Šneiders**, Zemkopības ministrijas nozares eksperts

**Dace Strautkalne** vietā **Natālija Gerasimova**, Zemgales plānošanas reģiona projektu koordinatore

**Zane Stuķēna**, Ekonomikas ministrijas Mājokļu politikas departamenta vecākā referente

**Vaira Vucāne**, nodibinājuma „Latvijas Bērnu fonds” viceprezidente

**Viktors Veretjanovs**, Centrālās statistikas pārvaldes Sociālās statistikas metodoloģijas daļas vecākais metodikas eksperts

**Oskars Zuģickis**, Latgales plānošanas reģiona sabiedrisko attiecību speciālists

**Citi:**

**Baiba Bela,** Latvijas Universitātes pētniece

**Imants Burvis**, Latvijas Pensionāru federācijas Jūrmalas Pensionāru biedrības valdes priekšsēdētāja vietnieks

**Gundars Ignats,** LM Starptautiskās sadarbības un ES politikas departamenta vecākais eksperts

**Evija Kļave,** Baltijas Sociālo zinātņu institūtavaldes locekle, projektu direktore - pētniece

**Enija Paula Mintāle,** Latvijas Darba devēju konfederācijas praktikante

**Jurijs Ņikišins**, Latvijas Universitātes pētnieks

**Rita Strode,** LM Sociālās iekļaušanas politikas departamenta projekta vadītāja

**Ilze Vērdiņa-Lāce**, Veselības ministrijas vecākā referente

**Oksana Žabko,** Baltijas Sociālo zinātņu institūtaprojektu direktore – pētniece

**Sēdē nepiedalās:**

**Elīna Ālere-Fogele,** biedrības „EAPN-Latvia” valdes locekle

**Egīls Baldzēns**, Latvijas Brīvo arodbiedrību savienības priekšsēdētājs

**Maruta Bubene**, Rīgas domes Labklājības departamenta Rīgas patversmes vecākā sociālā darbiniece

**Ligita Kadžule**, biedrības „Latvijas Lauku sieviešu apvienība” pārstāve, Salas novada pašvaldības projektu vadītāja

**Ilze Melgalve**, Ārlietu ministrijas Eiropas Savienības Koordinācijas un politiku departamenta, COREPER I sagatavošanas nodaļas trešā sekretāre

**Iveta Neimane**, biedrības „Latvijas Cilvēku ar īpašām vajadzībām sadarbības organizācija „Sustento”” valdes locekle

**Annija Novikova**, Satiksmes ministrijas Autosatiksmes departamenta direktora vietniece, Autotransporta nodaļas vadītāja

**Līva Matuzele**, biedrības „Centrs MARTA” politikas koordinatore

**Ilze Rudzīte**, Latvijas Pašvaldību savienības padomniece veselības un sociālajos jautājumos

**Laine Zālīte**, Vidzemes plānošanas reģiona sociālo pakalpojumu eksperte

**Dana Ziemele-Adricka**, Satiksmes ministrijas Autosatiksmes departamenta Autotransporta nodaļas vecākā referente

**Sēdi protokolē:**

**Aiga Lukašenoka,** LMSociālās iekļaušanas politikas departamenta vecākā eksperte

**Darba kārtība:**

1. Komitejas sēdes atklāšana un darba kārtības apstiprināšana.
2. ESF projekta aktivitātes[[1]](#footnote-1) “Ikgadējs nabadzības un sociālās atstumtības mazināšanas rīcībpolitikas izvērtējums” otrā un trešā izvērtējuma (padziļinātās tēmas – veselības aprūpe un mājokļa pieejamība) progresa ziņojums.
3. Nabadzības strupceļš: grūtību akumulācija un risinājumu meklējumi sieviešu pieredzes stāstos . Ilgtspējas sociālā dimensija: vai virzāmies pretī labklājībai un cieņpilnai dzīvei?
4. OECD „Zinātniskais pētījums par sociālās atstumtības riskam pakļauto bezdarbnieku iespējām iekļauties darba tirgū” projekta prezentācija.
5. Citi jautājumi.

**Sēdes norise:**

**1.**

**Sociālās iekļaušanas politikas koordinācijas komitejas sēdes atklāšana un darba kārtības apstiprināšana**

**(Ingus Alliks)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

*I. Alliks* atklāj gada pirmo Sociālās iekļaušanas politikas koordinācijaskomitejas (turpmāk – komiteja) sēdi. Informē par izmaiņām komitejas sastāvā no LM puses. Komitejas vadītāja vietnieci E.Kūlu uz prombūtnes laiku aizvietos E.Celmiņa, LM Sociālās iekļaušanas politikas departamenta direktore, savukārt komitejas sekretariāta pienākumus pildīs Aiga Lukašenoka, LM Sociālās iekļaušanas politikas departamenta vecākā eksperte. Sēdes darba kārtība bez iebildumiem tiek apstiprināta.

**2.**

**ESF projekta aktivitātes “Ikgadējs nabadzības un sociālās atstumtības mazināšanas rīcībpolitikas izvērtējums” otrā un trešā izvērtējuma (padziļinātās tēmas – veselības aprūpe un mājokļa pieejamība) progresa ziņojums.**

**(Evija Kļave, Oksana Žabko) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Diskusijā piedalās: L.Skuja, I.Alliks, P.Leiškalns, J.Felsbergs, I.Kalniņa, I.Vērdiņa-Lāce,** **V.Veretjanovs**

*I.Alliks* atgādina, ka par šo nodevumu tiek sagaidīti komentāri no komitejas locekļiem līdz šodienas, 06.02., vakaram. Aicina pētnieces sniegt prezentāciju.

*E.Kļave* un *O.Žabko* sniedz prezentāciju (2.pielikums).

*L.Skuja* iebilst par sniegto informāciju, ka pēc personas atbrīvošanas no ieslodzījuma pirms termiņa tai ir grūtības saņemt ģimenes ārsta pakalpojumu saistībā ar formalitātēm un bloķēšanu sistēmā, kas prasa deklarēt dzīvesvietu. L.Skuja vērš uzmanību, ka no ieslodzījuma vietas atbrīvotās personas var saņemt ģimenes ārsta sniegtos veselības aprūpes apkalpojumus, pat ja Vadības informācijas sistēmā (turpmāk – VIS) tās parādās kā bloķētas. Bloķēšana VIS sistēmā ir saistīta ar ģimenes ārsta kapitācijas maksājumu, un īsti neietekmē pakalpojuma saņemšanu pacientam. Šajā gadījumā personas var saņemt ģimenes ārsta konsultāciju kā īslaicīgi pacienti. Aicina papildināt ziņojumu ar norādēm uz attiecīgo uz normatīvo regulējumu.

*O.Žabko* atbild, ka ir veikusi vismaz trīs pētījumus par personām ieslodzījumu vietās, tāpēc izvērtējumā sniegtā informācija ir balstīta ne tikai uz to, ko nosaka tiesību akti, bet arī uz to, kā tiesību akti tiek praktiski īstenoti reālajā dzīvē.

*P.Leiškalns* vēlas precizēt informāciju par pacientu līdzmaksājumu līmeni. Vai ar pacientu līdzmaksājumu pētnieki saprot tiešmaksājumu, kad persona pati pērk pakalpojumu, jo nevar piekļūt veselības aprūpei ar līdzmaksājumu?

*O.Žabko* atbild, ka līdzmaksājums šajā izvērtējumā nozīmē pacientu iemaksu. Par tiešmaksājumiem nav pieejami dati.

*P.Leiškalns* vērš uzmanību, ka šādi dati ir pieejami, un uzskata, ka problēma Latvijā ir nevis līdzmaksājumi, bet tiešmaksājumi, kurus cilvēki veic dēļ apgrūtinātās piekļuves veselības aprūpei un tāpēc tieši šī būtu akcentējamā problēma šajā izvērtējumā.

*P.Leiškalns* papildina, ka šogad sāk darboties jaunā veselības apdrošināšanas sistēma un būs noteiktas iedzīvotāju grupas, kuras paliks ārpus jaunās sistēmas.

*O.Žabko* atbild, ka jaunās veselības aprūpes sistēmas ieviešana vēl ir atlikta, tāpēc ir ārpus šī izvērtējuma, jo nevar novērtēt to, kas vēl nav stājies spēkā.

*L.Skuja* komentē, ka prezentācijā tika norādīts, ka slimības, nevis kāds statuss, kalpo par pamatu atbrīvojumiem no pacientu līdzmaksājumiem par saņemtajiem veselības aprūpes pakalpojumiem. Lūdz precizēt, kādas slimības? Vienlaicīgi L.Skuja vērš uzmanību, ka slimību diagnozes reti kalpo par pamatu atbrīvojumam no pacientu līdzmaksājumiem, saņemot valsts apmaksātus veselības aprūpes pakalpojumus, jo atbrīvojumi ir attiecināmi uz noteiktām iedzīvotāju grupām, piemēram, bērni, trūcīgas personas, personas ar invaliditāti, tāpēc aicina minēto informāciju precizēt.

*O.Žabko* atbild, ka jautājums par atvieglojumiem ir attiecināms uz veselības aprūpi kopumā, neatdalot konkrēti, piemēram, medikamentus vai atsevišķus ārstniecības pakalpojumus.

*L.Skuja* komentē, ka attiecībā uz zālēm piekrīt, ka atvieglojumi tiek balstīti uz diagnozēm, taču attiecībā uz veselības aprūpes pakalpojumiem informācija pētījumā un prezentācijā ir precizējama.

*P.Leiškalns* komentē, ka šis izvērtējums būs zaudējis aktualitāti, jo būs jaunā veselības apdrošināšanas sistēma, kur atsevišķas grupas būs ārpus šīs sistēmas.

*I.Alliks* uzsver, ka līdz šim šāds izvērtējums no nabadzības un sociālās atstumtības riskam pakļauto iedzīvotāju grupu situācijas, nevis no visām iedzīvotāju grupām kopumā, nav ticis veikts. Šis ir pētnieku skatījums par to, kādi ir pastāvošie trūkumi sistēmā, tāpēc tālāk politikas veidotāji var lemt, kāda veida atbalstu un no kāda avota (labklājības vai veselības) šīm grupām turpmāk nodrošināt.

*J.Felsbergs* jautā, kas šo pētījumu pasūtīja un finansēja? Kāds ir bijis nolūks šī pētījuma veikšanai, zinot, ka lieku resursu valstī nav.

*E.Celmiņa* atbild, ka pētījumu ir pasūtījusi LM un tas tiek īstenots ES struktūrfondu projekta ietvaros. Pētījuma padziļinātās tēmas LM ir izvirzījusi, un komiteja tās ir apstiprinājusi. Saskatot, ka tieši veselības aprūpe ir problemātiska nabadzības un sociālās atstumtības riskam pakļautajām iedzīvotāju grupām, LM un komiteja šo jomu ir izvēlējusies kā padziļināti pētāmo jautājumu šajā izvērtējumā, tāpēc tas ir visu komitejas locekļu kopīgs lēmums.

*I.Alliks* papildina, ka ir nepieciešami pierādījumi Latvijā veidotajām politikām un ar ES struktūrfondu atbalstu šos pierādījumus ir iespējams iegūt, lai plānotu iespējamās izmaiņas rīcībpolitikās. Tas, ka fiskālā telpa Latvijā daudz ko neļauj īstenot, ir cits jautājums.

*J.Felsbergs* jautā, kādas būs rekomendācijas pēc šī izvērtējuma?

*O.Žabko* atbild, ka rekomendācijas tiks izstrādātas līdz š.g. aprīļa mēneša beigām.

*I.Kalniņa* pateicas pētniekiem par ļoti labi izstrādāto mājokļa izvērtējumu, īpaši novērtējot datu analīzi reģionālajā griezumā.

*I. Vērdiņa-Lāce* jautā, vai secinājumi par nevienlīdzību veselības aprūpē ir attiecināmi uz visiem pakalpojumu veidiem vai konkrētiem veselības aprūpes speciālistiem? Jo ir pētījumi, kas pierāda, ka veselības aprūpes pakalpojumi ir ļoti pieejami. Tāpēc šis pētījums ir zināmā pretrunā ar citiem pētījumiem.

*O.Žabko* atbild, ka secināt, ka visi veselības aprūpes pakalpojumi nav pieejami, nebūtu vēl pamata. Secinājumi par konkrētu pakalpojumu pieejamību nabadzības un sociālās atstumtības riskam pakļautajām iedzīvotāju grupām vēl tiks izstrādāti, cik to ļauj esošie dati. Attiecībā uz dažādiem pētījumiem, kuri parāda, ka veselības aprūpe ir pieejama, ir jāvērtē, no kādu skatupunkta pētījums tiek veikts.

*E.Celmiņa* papildina, ka LM ir saņēmusi Veselības ministrijas komentārus par šo izvērtējuma nodevumu, kuri tiks nodoti pētniekiem izvērtēšanai. Vienlaikus aicina Veselības ministriju atsūtīt pētījumus par pieejamību, kuros veselības aprūpes pieejamība ir atzīta par ļoti labu. Atgādina, ka šis izvērtējums ir par veselības aprūpes pieejamību nabadzības un sociālās atstumtības riskam pakļautajām iedzīvotāju grupām, nevis par speciālistu pieejamību kopumā.

*V.Veretjanovs* min piemēru ar vienu konkrētu rādītāju par pakalpojumu pieejamību – zobārsts bērnam. Atbilstoši normatīvajiem aktiem zobārsts bērniem ir pieejams bez maksas, taču statistikas dati parāda, ka 5,3 % mājsainiecību ar bērniem nevarēja atļauties samaksāt par zobārsta pakalpojumu bērnam. Attiecīgi formāli šis pakalpojums ir pieejams bez maksas konkrētai grupai, bet realitātē noteiktai daļai šis pakalpojums nav pieejams dēļ rindām u.c.

*I.Alliks* pateicas pētniekiem par sniegto prezentāciju. Komiteja to pieņem zināšanai. Aicina pēc gala rekomendāciju izstrādes un pētījuma pabeigšanas sanākt kopā visiem atbildīgajiem un meklēt risinājumus identificēto problēmu mazināšanai un novēršanai.

*E.Kļave* pateicas ar sniegtajiem komentāriem un aicina uz turpmāku sadarbību.

**3.**

**Nabadzības strupceļš: grūtību akumulācija un risinājumu meklējumi sieviešu pieredzes stāstos.**

**Ilgtspējas sociālā dimensija: vai virzāmies pretī labklājībai un cieņpilnai dzīvei?**

**(Baiba Bela, Jurijs Ņikišins)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Diskusijā piedalās: Dz.Mergupe-Kutraite**, **E.Celmiņa**

*B.Bela* un *J.Ņikišins* sniedz prezentāciju (3.pielikums).

*B.Bela* informē, ka pētījuma mērķis bija novērot pēckrīzes sekas uz iedzīvotāju dzīvi. Viens no pētījuma secinājumiem – savas pamatvajadzības cilvēki nodrošināt pamatā var, bet attiecībā uz dzīves kvalitātes dažādiem aspektiem situācija ir atšķirīga. Akcentē izglītības nozīmīgo lomu nabadzības mazināšanā, jo cilvēki, kuriem ir pamata vai nepabeigta pamatizglītība ļoti pazemina cilvēku dzīves kvalitāti, ierobežo pieeju nodarbinātībai, kā arī uzsver veselības aprūpes nepieejamību ģimenēm ar zemiem ienākumiem attāluma, kas jāveic, lai piekļūtu veselības aprūpei un zemās maksātspējas dēļ. Pētnieki norāda, ka dzīve attāli no Rīgas akumulē un saasina esošās sociālekonomiskās problēmas un politiku veidošanā vairāk būtu jāfokusējas uz prevenciju, nevis nabadzības sekām.

*E.Celmiņa* informē, ka jautājums tiek pieņemts zināšanai un jautā, vai pētījuma rezultāti ir publicēti?

*B.Bela* atbild, ka grāmata fiziski ir pieejama, bet par pētījuma pieejamību elektroniski jautājums vēl tiek risināts.

**4.**

**OECD „Zinātniskais pētījums par sociālās atstumtības riskam pakļauto bezdarbnieku iespējām iekļauties darba tirgū” projekta prezentācija.**

 **(Gundars Ignats)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Diskusijā piedalās:**  **E.Celmiņa**

*G.Ignats* sniedz prezentāciju (4.pielikums).

*E.Celmiņa* pateicas par prezentāciju un informē, ka jautājums tiek pieņemts zināšanai. Atgādina, ka līdz 15.02. tiek gaidīti komitejas locekļu komentāri par OECD pētījuma 4.nodaļu.

**5.**

**Citi jautājumi**

**(E.Celmiņa)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

E.Celmiņa informē par diviem jautājumiem.

Pirmkārt, jautājums par komitejas darba programmu 2019.gadam. Elektroniski komitejas locekļi darba programmu 2019.gadam ir saskaņojuši. Vienīgais papildinājums, kas ir veikts, ir darba programmas 4.ceturkšņa jautājums par nodokļiem. Papildus Latvijas Pensionāru federācijas priekšlikumam sniegt informāciju par nodokļu politikas iniciatīvām pensijas vecuma cilvēkiem, LM ir papildinājusi minēto jautājumu arī par Valsts nodokļu politikas pamatnostādņu 2018. - 2021.gadam ietvaros noteikto uzdevumu attiecībā uz iedzīvotājiem ar zemākajiem ienākumiem izpildi. Šajā jautājumā Labklājības ministrija aicinās Finanšu ministriju informēt, kāda ir iedzīvotāju aktivitāte saistībā ar ikgadējo nodokļu atgūšanu, vai ir informācija par iedzīvotāju grupām, kuras neizmanto šo iespēju u.c.

Otrkārt, jautājumā par nākamā, ceturtā nabadzības izvērtējuma padziļināto tēmu komiteja ir apstiprinājusi, ka padziļināti jāvērtē transporta (vides) tēma. Ņemot to vērā, LM izstrādās konkrētus pētāmos uzdevumus minētajā jomā, kas tiks elektroniski saskaņoti arī ar komitejas locekļiem.

**Sēdes noslēgums 15.45.**

Pielikumā sēdes materiāli:

1. Komitejas sēdes darba kārtība uz 1 lp.
2. Prezentācija „Ikgadējs nabadzības un sociālās atstumtības mazināšanas rīcībpolitikas izvērtējums (t.sk. par nevienlīdzību veselības aprūpē un mājokļu pieejamības jomā)”.
3. Prezentācija „Ilgtspējas sociālā dimensija: vai virzāmies pretī labklājībai un cieņpilnai dzīvei. Nabadzības personiskā pieredze: grūtību akumulācija un risinājumu meklējumi sieviešu pieredzes stāstos”.
4. Prezentācija „Zinātnisks pētījums par sociālās atstumtības riskam pakļauto bezdarbnieku iespējām iekļauties darba tirgū”.

Komitejas vadītājs I. Alliks

Protokolēja A.Lukašenoka

1. Darbības programmas “Izaugsme un nodarbinātība” 9.2.1.specifiskā atbalsta mērķa “Paaugstināt sociālo dienestu darba efektivitāti un darbinieku profesionalitāti darbam ar riska situācijā esošām personām” 9.2.1.2.pasākums “Iekļaujoša darba tirgus un nabadzības risku pētījumi un monitorings”. [↑](#footnote-ref-1)